Тхьэмадэхэм уэркъ къафэ ягъэзащIэ
XXII ЩIымахуэ Олимп Джэгухэр ди къэралым исхэм я дежкIэ IутIыжщ, я пщIэр зыIэтщ. Ар нэрылъагъущ Сочэ къикI хъыбархэм псори зэрыщыгуфIыкIымкIэ. Iуэхум нэхъ цIыкIу дыдэхэри къыхэмыхьэнкIэ Iэмал иIэкъым. Апхуэдэу Налшык къалэм и сабий сад №40-м гуфIэгъуэ зэхыхьэ щекIуэкIащ. ЦIыкIухэм яхуеблэгъащ Спортым и ветеранхэм я зэгухьэныгъэм и унафэщI, СССР-м спортымкIэ и мастер (бэнэкIэмкIэ) Къуэдзокъуэ Анатолэ, СССР-м шыгъажэ спортымкIэ и чемпион куэдрэ хъуа Къуныжь Мухьэрбий, спортым атлетикэ хьэлъэмкIэ и мастер, КИФЩI-м и чемпион, цIыхухъухэм я Урысей чемпионатым пашэ щыхъуа Iэпщэ Руслан сымэ.
Дауи, цIыкIури инри а махуэм зытепсэлъыхьар спортырщ, абы ехъулIэныгъэ къыпхуихьым къыдэкIуэу, узыншагъэри зэрыригъэфIакIуэрщ. Сабийхэр зыгъасэ Середа Татьянэ цIыкIухэм яригъэщIат Сочэ щекIуэкI Олимп Джэгухэм хэт ди спортсменхэм я Iуэхур зэрыдаIыгъ усэ кIэщI цIыкIур. Псори зэдежьууэ «УкъимыкIуэт, Урысей!» псалъэхэр абыхэм зэдыжаIащ. Спортсмен нэхъыжьхэм уэркъ къафэри абыхэм дамыгъэзэщIауэ яутIыпщыжакъым.
— Сыт щыгъуи, ди лэжьыгъэр гъэщIэгъуэну зэредгъэкIуэкIынум дыпылъщ. ЦIыкIухэм дакIэлъыплъ къудей мыхъуу, ахэр ди цIыху цIэрыIуэхэм щIэх-щIэхыурэ яхудогъазэ, зыдогъэужь — лъэпкъым и къуэ пажэхэр яцIыхуу ахэр къэгъэтэджын хуейщ. Ди гъэсапIэм зи сабий къезышалIэ дэтхэнэ адэ-анэми фIыщIэ яхузощI, сыт хуэдэ IуэхукIи гугъу зыкъызэрыддрагъэхьым щхьэкIэ, — жеIэ Середа Татьянэ.
Хэкупсэу щIэблэр зэригъасэм папщIэ, Налшык къалэм и спорт комитетым къыбгъэдэкIыу цIыхубзым щIыхь тхылъ иратащ. Махуэр нэхъ гукъинэ зыщIыну сурэти псори зэхэту зытрагъэхащ, ялъэгъуамрэ зэхахамкIэ арэзыуэ нэхъыжьхэр зэбгрыкIыжащ.
БАГЪЭТЫР Луизэ.
